35. Hornonitrianske folklórne slávnosti
23. – 25. jún 2021 
Regionálne kultúrne centrum Prievidza 
Hornonitrianske múzeum Prievidza

10. – 12. september 2021
Dom kultúry v Prievidzi

Každý folklórny festival je výpoveďou o našich predkoch, zhmotnenou v piesňach, tancoch, v ľudovom odeve, remeslách a v čriepkoch ich zvykov. Je neopakovateľným odtlačkom ducha ľudí regiónu.

Ten náš, hornonitriansky festival, vstúpi do svojho 35. ročníka v dňoch 23. – 25. júna
a 10. – 12. septembra 2021. Jeho hlavným organizátorom je Regionálne kultúrne centrum v Prievidzi. 
Jubilejný 35. ročník je tento rok netradičný. Podobne, ako iné kultúrne podujatia, aj Hornonitrianske folklórne slávnosti a ich organizácia sú poznamenané opatreniami proti pandémii koronavírusu. Napriek tomu  pripravili organizátori  bohatý program, ktorý vychádza z tradičných programových blokov.  

Slávnostná znelka 35. ročníka Hornonitrianskych slávností zaznie na Námestí slobody v Prievidzi v pondelok 21. júna 2021 medzi 14:00 a 16:00 h. Verejnosť sa stane svedkom ohlasovania najväčšieho folklórneho sviatku fujarami – trombitami FSk Hájiček z Chrenovca-Brusna a tradičným bubnovaním členmi DFS Malý Vtáčnik. 

V prvý deň slávností, v stredu 23. júna 2021 sa v sále Regionálneho kultúrneho centra a v galérii RegionArt uskutoční vernisáž ľudových hudobných nástrojov s názvom Pieseň spod rúk zrodená. Vlastnoručne vyrobené  husle nám predstaví Jozef Sobota, na handrárskej   píšťalke zahrá Marko Bartolen, zaznejú aj fujary Michala Ondrejoviča a Jána Procnera, gajdy Juraja Dufeka i Dušana Hanesa. 

Štvrtok 24. júna 2021 je venovaný všetkým, ktorí sa zaujímajú o  tradičný ľudový odev  nášho regiónu. Hornonitrianske múzeum v Prievidzi predstaví najkrajšie kúsky zo svojich zbierok v inscenovanom programe Tak vyšli Hornonitrianky.	

V piatok 25. júna 2021 si v sále Regionálneho kultúrneho centra zaspomíname na významného majstra ľudovej a umeleckej výroby Jozefa Lenharta pri príležitosti nedožitých 100 rokov. Režisérka programu  Pieseň v mojom živote, Anastázia Kubová, privíta syna Jozefa Lenharta ml., ktorý nám priblíži umeleckú tvorbu svojho otca. Ďalšími hosťami budú Igor Prilinský a Ondrej Michalovič, nasledovníci majstra Lenharta. Súčasťou programu bude výstava jedinečných diel bačovskej a pastierskej kultúry. Program budú piesňou sprevádzať Magdaléna Vaňová a FSk Hájiček z Chrenovca–Brusna.

Hornonitrianske slávnosti budú pokračovať 10.–12. septembra 2021 vystúpeniami detských folklórnych súborov, detských ľudových hudieb, folklórnych a speváckych skupín v Dome kultúry v Prievidzi. Všetky programy tohto ročníka slávností upúšťajú od hromadných výstupov s cieľom, aby sa účinkujúce kolektívy nestretli – či už na javisku alebo mimo neho.  Zaujímavosťou tohto ročníka, ktorá vznikla práve z tohto dôvodu je,  že spoločnú skladbu V tej Prievidzi na rade vyskladá z jednotlivých vystúpení až zvukár v štúdiu.

Verejnou nahrávkou 10. septembra 2021 sa začne program Veselože, ktorého režisérkou je Eliška Hrbíková. Počas celého dňa sa môžete tešiť na veselé detské folklórne kolektívy Malý Vtáčnik, Malá Lubená, Malá Sielnica, Chynoranček, Fialka, Bárka, DĽH spod Rokoša, DĽH ZUŠ Bojnice. 

Večerný program Medailón bude patriť známej hornonitrianskej ľudovej hudbe Beťári. Režisérom programu je Ľubomír Macek. Počas soboty a nedele 11. – 12. septembra 2021 bude patriť javisko Domu kultúry v Prievidzi programu Stretnutie, ktorého režisérom je Stanislav Malega. V programe sa predstavia folklórne a spevácke skupiny z celej hornej Nitry: FS Senior Vtáčnik, Fsk Vrchárka z Čavoja, Boršina z Nitrianskych Sučian, Rokôška z Nitrianskeho Rudna, Oslianka z Oslian, Košovan z Kanianky, Bazalička z Ráztočna, Marinka z Novák, Hájiček z Chrenovca–Brusna, Krovinky z Veľkej Lehôtky, Hôrky z Čerenian, Strážovanka zo Zliechova, Sielnica z Lazian, Lieska z Liešťan, Nevidzianka z Nevidzian a Lubená z Poluvsia. 

Celkové vyznenie tohto ročníka slávností je oveľa komornejšie ako v minulých rokoch  -  určite budú všetkým ich aktérom chýbať priateľské stretnutia a množstvo sprievodných aktivít v prírodnom prostredí prievidzského lesoparku. 35. ročník Hornonitrianskych folklórnych slávností však túto nie veľmi priaznivú situáciu pre folklór predsa len pretaví do hodnoty, ktorá pretrvá  tým, že sa v spolupráci s filmovým štúdiom Pajta sústredí na kvalitný obrazový i zvukový záznam vystúpení jednotlivých folklórnych kolektívov regiónu, ktorý zostane živým svedectvom o nich aj pre nasledujúce generácie. 

Príďte na festival, ktorý je obrazovou a zvukovou vizitkou tohto kraja a ľudí v ňom.

Poďakovanie za finančný príspevok patrí mestu Prievidza – 3000 €.
Hlavný organizátor: Regionálne kultúrne centrum v Prievidzi v zriaďovateľskej pôsobnosti Trenčianskeho samosprávneho kraja

Spoluorganizátori: Mesto Prievidza, Kultúrne a spoločenské stredisko Prievidza, Hornonitrianske múzeum v Prievidzi. 

Podujatie podporili:  Mesto Prievidza, HFS z verejných zdrojov podporil Fond na podporu umenia.

Mediálni partneri: 
RTVS, MY Hornonitrianske noviny, RTV Prievidza, Prievidzsko, codnes.sk, Beta rádio, WOW rádio, Folklorista.sk, Folklorfest.sk